CELEX: 32021R1933
Language: bg
Date: 2021-07-14 00:00:00
Title: Делегиран регламент (ЕС) 2021/1933 на Комисията от 14 юли 2021 година за допълнение на Регламент (ЕС) № 576/2013 на Европейския парламент и на Съвета по отношение на правилата за движение с нетърговска цел на птици домашни любимци към държава членка от дадена територия или трета държава (текст от значение за ЕИП)

10.11.2021   
               
               
                  BG
               
               
                  Официален вестник на Европейския съюз
               
               
                  L 396/4
               
            
         ДЕЛЕГИРАН РЕГЛАМЕНТ (ЕС) 2021/1933 НА КОМИСИЯТА
         от 14 юли 2021 година
         за допълнение на Регламент (ЕС) № 576/2013 на Европейския парламент и на Съвета по отношение на правилата за движение с нетърговска цел на птици домашни любимци към държава членка от дадена територия или трета държава
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 576/2013 на Европейския парламент и на Съвета от 12 юни 2013 г. относно движението с нетърговска цел на домашни любимци и за отмяна на Регламент (ЕО) № 998/2003 (1), и по-специално член 5, параграф 5, член 17, параграф 2, втора алинея и член 19, параграф 1, първа алинея от него,
         като има предвид, че:
         
                     (1)
                  
                  
                     С Регламент (ЕС) № 576/2013 се определят ветеринарно-санитарните изисквания, приложими по отношение на движението с нетърговска цел на домашни любимци, в т.ч. птиците, посочени в част Б от приложение I към него (птици домашни любимци), като се предвижда, че с помощта на делегирани актове може да бъдат приети превантивни здравни мерки за защита на здравето на животните и на общественото здраве от болести или инфекции, които е вероятно да бъдат разпространени в резултат на движение с нетърговска цел на птици домашни любимци към държава членка от дадена територия или трета държава.
                  
               
                     (2)
                  
                  
                     В Регламент (ЕС) № 576/2013 също така се предвижда, че превантивните здравни мерки следва да почиват на адекватна, надеждна и валидирана научна информация и да се прилагат пропорционално на риска за общественото здраве или здравето на животните от разпространение на тези болести или инфекции чрез трансгранично движение на птици домашни любимци.
                  
               
                     (3)
                  
                  
                     В интерес на опростяването и прозрачността на правилата на Съюза, както и за да се улесни прилагането им и да се избегне дублирането, правилата за движението с нетърговска цел на птици домашни любимци към държава членка от дадена територия или трета държава следва да бъдат установени в един акт, а не в няколко отделни акта с множество препратки помежду им. Този подход също така е в съответствие с настоящия подход по отношение на законодателството на Съюза в областта на здравеопазването на животните, като например възприетия подход в Регламент (ЕС) 2016/429 на Европейския парламент и на Съвета (2), с който се подкрепя рационализирането на правилата на Съюза с цел улесняване на тяхното прилагане и намаляване на административната тежест.
                  
               
                     (4)
                  
                  
                     Инфлуенцата по птиците е инфекциозна вирусна болест по птиците, която може да има отрицателно въздействие върху здравето на животните и общественото здраве. По-конкретно, заразяването на домашни птици с вируси на инфлуенцата по птиците причиняват две основни форми на тази болест, които се различават по своята вирулентност. Нископатогенната форма обикновено причинява само леки симптоми, докато високопатогенната форма води до много висока смъртност при повечето видове домашни птици. Следователно болестта може да има сериозни последици за рентабилността на птицевъдството. Освен това, въпреки че инфлуенцата по птиците засяга главно птиците, при някои обстоятелства заразяване може да настъпи и при хората, макар че обикновено рискът е много малък.
                  
               
                     (5)
                  
                  
                     След първата поява през 2005 г. на случай на високопатогенна инфлуенца по птиците от подтип H5N1 при въведена в Съюза птица, отглеждана в плен, с Решение 2005/759/ЕО на Комисията (3) бяха определени защитни мерки, имащи за цел да се предотврати въвеждането и разпространението на вируса на болестта чрез движение към Съюза на птици домашни любимци, придружаващи своите собственици. Тъй като продължаваха да са налице рискове за здравето на животните в резултат на такива видове движение, Решение 2005/759/ЕО беше отменено и заменено с Решение 2007/25/ЕО на Комисията (4). Впоследствие поради промените в епидемиологичната обстановка в Съюза Решение 2007/25/ЕО беше изменено, като датата на прилагането му бе отлагана неколкократно, за последен път — с Решение за изпълнение (ЕС) 2020/2107 на Комисията (5). Срокът на действие на Решение 2007/25/ЕО ще изтече на 31 декември 2021 г.
                  
               
                     (6)
                  
                  
                     Предвид факта обаче, че през последните години глобалната заплаха от инфлуенца по птиците се увеличава, както и че не се очаква епидемиологичната обстановка да се подобри в близко бъдеще, с цел да се гарантира, че движението с нетърговска цел на птици домашни любимци към Съюза не поражда риск от въвеждане и разпространение на вируса на инфлуенца по птиците, е целесъобразно да се установят постоянни защитни мерки в рамките на Регламент (ЕС) № 576/2013.
                  
               
                     (7)
                  
                  
                     Някои територии и трети държави прилагат ветеринарно-санитарни правила за движението с нетърговска цел на птици домашни любимци към своята територия, които са равностойни на правилата, определени в настоящия регламент. Поради това може да се счита, че движението с нетърговска цел на птици домашни любимци от тези територии и трети държави към Съюза представлява минимален риск за здравето на животните в Съюза, а установените в настоящия регламент правила относно движението с нетърговска цел на птици домашни любимци от тези конкретни територии и трети държави към Съюза не следва да се прилагат по отношение на движението с нетърговска цел на птици домашни любимци от тези конкретни територии и трети държави.
                  
               
                     (8)
                  
                  
                     За да се предотврати възможността движението с търговска цел на птици към Съюза да бъде представено от подбуди за измама като движение с нетърговска цел, максималният брой на птиците домашни любимци, които могат да придружават своя собственик или упълномощено лице при едно движение с нетърговска цел, следва да бъде ограничен до пет птици домашни любимци. Тъй като по-високият брой птици представлява по-голям риск от въвеждане и разпространение на вируса на инфлуенца по птиците, движението към Съюза на повече от пет птици не следва да се разглежда като едно движение на птици домашни любимци и този вид движение следва да не попада в приложното поле на определените в настоящия акт правила. Този вид движение следва да продължава да се извършва в съответствие с определените в Делегиран регламент (ЕС) 2020/692 на Комисията (6) изисквания за въвеждането в Съюза на птици, отглеждани в плен, и за него следва да се прилага официалният контрол на граничните контролни пунктове съгласно предвиденото в Регламент (ЕС) 2017/625 на Европейския парламент и на Съвета (7).
                  
               
                     (9)
                  
                  
                     Освен това в настоящия акт следва да се определят правила относно начините за идентифициране на птиците домашни любимци, които предстои да бъдат придвижени към държава членка от дадена територия или трета държава, за да се гарантира, че може да се направи връзка между птицата домашен любимец и съответния идентификационен документ.
                  
               
                     (10)
                  
                  
                     В своето научно становище относно инфлуенцата по птиците, публикувано за първи път на 16 октомври 2017 г. (8), Европейският орган за безопасност на храните (ЕОБХ) потвърди, че ветеринарно-санитарните изисквания, установени в Решение 2007/25/ЕО, са ефективни за намаляване на рисковете от въвеждане на вируса на инфлуенцата по птиците в Съюза чрез движение с нетърговска цел на птици домашни любимци към държавите членки от територии или трети държави. Поради това ветеринарно-санитарните изисквания, определени в посоченото решение, следва да бъдат използвани за основа за изискванията, установени в настоящия регламент.
                  
               
                     (11)
                  
                  
                     Превантивните здравни мерки относно движението на птици домашни любимци с нетърговска цел към Съюза следва да предвиждат няколко варианта на изискванията за тяхното въвеждане, включително изолация, било то преди такова движение с нетърговска цел или на местоназначението, както и извършването на изследвания преди движението за подвидове H5 и H7 на вируса на високопатогенната инфлуенца по птиците и на ваксинация против тези подвидове.
                  
               
                     (12)
                  
                  
                     Вариантът с поставяне в изолация преди движението с нетърговска цел към Съюза следва да бъде разрешен само за птици домашни любимци с произход от територии или трети държави, за които е била направена оценка за инфлуенца по птиците и други болести от значение за съответния вид птици. Поради това този вариант следва да бъде ограничен до третите държави или териториите, изброени в таблицата в част 1 от приложение V, XIV или XIX към Регламент за изпълнение (ЕС) 2021/404 на Комисията (9), по отношение на въвеждането в Съюза съответно на домашни птици и зародишни продукти от домашни птици, прясно месо от домашни птици и пернат дивеч или яйца и яйчни продукти.
                  
               
                     (13)
                  
                  
                     Освен това при варианта с поставяне в изолация на птиците домашни любимци на местоназначението изолацията следва да се извършва само в животновъдни обекти, които могат да гарантират здравния статус на животните. Поради това при този вариант следва да се изисква птиците домашни любимци да се поставят в обект за карантина, одобрен в съответствие с член 14 от Регламент за изпълнение (ЕС) 2019/2035 на Комисията (10).
                  
               
                     (14)
                  
                  
                     За да се намалят още повече рисковете от разпространение на вируса на инфлуенца по птиците в Съюза чрез движение с нетърговска цел на птици домашни любимци от територии или трети държави, следва да се забрани участието на тези птици домашни любимци в прояви, изложения, изложби или други струпвания на птици за подходящ срок след въвеждането им в Съюза. Поради това следва да се изисква през този период птиците домашни любимци да бъдат изолирани под официален надзор в съответствие с официалния контрол, предвиден в член 35, параграф 1, буква б) от Регламент (ЕС) № 576/2013.
                  
               
                     (15)
                  
                  
                     Съответствието на изискванията в настоящия регламент следва да бъде удостоверено от официален ветеринарен лекар от територията или третата държава на изпращане или като алтернативен вариант, от упълномощен ветеринарен лекар и впоследствие заверено от компетентния орган на територията или третата държава на изпращане, в съответствие с ветеринарния сертификат, установен в приложението към Регламент за изпълнение (ЕС) 2021/1938 на Комисията (11), който следва да се прилага заедно с установените в настоящия регламент правила.
                  
               
                     (16)
                  
                  
                     С цел да се избегне възникването на правен вакуум в правилата за движение с нетърговска цел на птици домашни любимци към държава членка от територии или трети държави, настоящият регламент следва да се прилага от 1 януари 2022 г., тъй като установените в него правила заменят редица от правилата, понастоящем определени в Решение 2007/25/ЕО, което се прилага до 31 декември 2021 г.,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Предмет и приложно поле
            
               1.   С настоящия регламент се определят ветеринарно-санитарните изисквания за движението с нетърговска цел на домашни любимци от птичите видове, посочени в част Б от приложение I към Регламент (ЕС) № 576/2013, към държава членка от дадена територия или трета държава (птици домашни любимци).
            
            
               2.   Настоящият регламент не се прилага:
               
                           а)
                        
                        
                           когато общият брой на птиците домашни любимци при едно движение надвишава пет;
                        
                     
                           б)
                        
                        
                           за движение на птици домашни любимци, които идват от Андора, Фарьорските острови, Гибралтар, Гренландия, Исландия, Лихтенщайн, Монако, Норвегия, Сан Марино, Швейцария и града държава Ватикан.
                        
                     
         
         
            Член 2
            Максимален брой птици домашни любимци на движение с нетърговска цел
            Максималният брой птици домашни любимци, които могат да придружават собственика си или упълномощено лице по време на едно движение с нетърговска цел към държава членка от дадена територия или трета държава, е не повече от пет.
         
         
            Член 3
            Маркиране на птиците домашни любимци
            
               1.   Въвеждането на птици домашни любимци в държава членка от дадена територия или трета държава се разрешава само ако в територията или третата държава на изпращане те са маркирани с перманентна, неотстранима, четлива индивидуална маркировка с цифрово-буквен код.
            
            
               2.   Когато птиците домашни любимци се придвижват в съответствие с условията, определени в член 4, параграф 1, буква б), подточка i), ii) или iii), предвидената в параграф 1 от настоящия член маркировка трябва да им е била поставена преди да бъдат изолирани, изследвани или ваксинирани против инфлуенца по птиците от подтип H5 и H7.
            
            
               3.   Чрез дерогация от параграф 1 е достатъчно описание на птиците домашни любимци, при условие че последните отговарят на следните изисквания:
               
                           а)
                        
                        
                           те се придвижват при условията, предвидени в член 6;
                        
                     
                           б)
                        
                        
                           били са поставени в контейнер, на който компетентният орган на територията или третата държава на изпращане е поставил пломба преди тяхното изпращане за Съюза, и остават в този пломбиран контейнер по време на карантината по член 6, параграф 1, буква а).
                        
                     
         
         
            Член 4
            Превантивни здравни мерки за движение с нетърговска цел на птици домашни любимци към държава членка от дадена територия или трета държава
            
               1.   Птици домашни любимци се въвеждат в държава членка от дадена територия или трета държава само ако отговарят на следните изисквания:
               
                           а)
                        
                        
                           територията или третата държава на изпращане е член на Световната организация по здравеопазване на животните (OIE);
                        
                     
                           б)
                        
                        
                           птиците домашни любимци отговарят на някой от следните набори условия:
                           
                                       i)
                                    
                                    
                                       те са с произход от трета държава или територия, включени в първата колона от таблицата в част 1 от приложение V, XIV или XIX към Регламент за изпълнение (ЕС) 2021/404, където трябва да са били поставени в изолация под официален надзор в продължение на най-малко 30 дни преди датата на изпращане от територията или третата държава; или
                                    
                                 
                                       ii)
                                    
                                    
                                       в периода от шест месеца преди датата на изпращане за Съюза и не по-късно от 60 дни преди датата на изпращане за Съюза те са получили пълен курс на първична ваксинация и когато е приложимо, са били реваксинирани, в съответствие с инструкциите на производителите, с лицензирана ваксина против инфлуенца по птиците от подтип H5 и H7, която не трябва да е жива атенюирана ваксина и трябва да е била поставена от упълномощен ветеринарен лекар или от официален ветеринарен лекар на територията или третата държава на изпращане; или
                                    
                                 
                                       iii)
                                    
                                    
                                       в територията или третата държава на изпращане те са:
                                       
                                                   —
                                                
                                                
                                                   държани в изолация под надзора на упълномощен ветеринарен лекар или на официален ветеринарен лекар в продължение на най-малко 14 дни преди датата на изпращане за Съюза;
                                                   и
                                                
                                             
                                                   —
                                                
                                                
                                                   били подложени на изследване за откриване на антиген или геном на вируса на инфлуенца по птиците от подтип H5 и H7, като са показали отрицателен резултат, а изследването е извършено върху проба, взета от упълномощен ветеринарен лекар или от официален ветеринарен лекар не по-рано от седмия ден на изолацията;
                                                
                                             
                                 
                     
                           в)
                        
                        
                           в срок от 48 часа или в последния работен ден преди датата на изпращане от територията или от третата държава птиците домашни любимци са преминали клинична инспекция от упълномощен ветеринарен лекар или от официален ветеринарен лекар от територията или третата държава на изпращане и е било установено, че не показват никакви очевидни признаци на болест;
                        
                     
                           г)
                        
                        
                           в периода между клиничната инспекция по буква в) и заминаването от територията или третата държава на изпращане птиците домашни любимци не са били в контакт с други птици.
                        
                     
            
               2.   Изследванията и ваксините, чието извършване и поставяне се изискват съгласно параграф 1, буква б), подточка съответно ii) и iii) от настоящия член, отговарят на изискванията, предвидени в глава 3.3.4. от Ръководството за стандарти за диагностични тестове и ваксини за сухоземни животни, 8-о издание, 2018, на Световната организация по здравеопазване на животните (OIE).
            
         
         
            Член 5
            Движение на птици домашни любимци след пристигането им в Съюза
            Собствениците или упълномощените лица придвижват птици домашни любимци, които са въвели в Съюза от дадена територия или трета държава, само директно от контролно-пропускателния пункт за пътници до домакинство или друго жилище в Съюза, където птиците домашни любимци се държат под официален контрол в продължение на най-малко 30 дни след датата на въвеждането им в Съюза, като през този период посочените птици домашни любимци не участват в прояви, изложения, изложби или други струпвания на птици.
         
         
            Член 6
            Дерогация от изискванията по член 4, параграф 1, буква б) и член 5
            
               1.   Чрез дерогация от изискванията по член 4, параграф 1, буква б) и член 5 птиците домашни любимци, които не отговарят на условията, определени в член 4, параграф 1, буква б), се придвижват към държава членка от дадена територия или трета държава само ако отговарят на следните условия:
               
                           а)
                        
                        
                           предназначени са за обект за карантина, одобрен в съответствие с член 14 от Регламент за изпълнение (ЕС) 2019/2035, в държавата членка на местоназначение, където те се поставят под карантина в продължение на най-малко 30 дни непосредствено след пристигането им в Съюза;
                        
                     
                           б)
                        
                        
                           собственикът или упълномощеното лице придвижват птиците домашни любимци директно от контролно-пропускателния пункт за пътници в Съюза до одобрения обект за карантина, посочен в буква а);
                        
                     
                           в)
                        
                        
                           птиците се пускат от карантина само с писменото разрешение на официален ветеринарен лекар.
                        
                     
            
               2.   Компетентният орган:
               
                           а)
                        
                        
                           проследява пристигането на птиците домашни любимци до одобрения обект за карантина, посочен в параграф 1, буква а);
                        
                     
                           б)
                        
                        
                           проверява условията на карантината, включително преглежда документацията за смъртността, и извършва клиничен преглед на птиците най-малко в началото и в края на периода на карантина.
                        
                     
         
         
            Член 7
            Здравно сертифициране
            
               1.   Птици домашни любимци се придвижват към Съюза само ако отговарят на следните изисквания:
               
                           а)
                        
                        
                           официален ветеринарен лекар от територията или третата държава на изпращане е удостоверил, че птиците домашни любимци отговарят на изискванията по настоящия регламент в съответствие с ветеринарния сертификат, установен в приложението към Регламент за изпълнение (ЕС) 2021/1938 ; или
                        
                     
                           б)
                        
                        
                           упълномощен ветеринарен лекар от територията или третата държава на изпращане е удостоверил, че птиците домашни любимци отговарят на изискванията по настоящия регламент в съответствие с ветеринарния сертификат, установен в приложението към Регламент за изпълнение (ЕС) 2021/1938, като впоследствие това удостоверение е заверено от компетентния орган на територията или на третата държава.
                        
                     
            
               2.   Птици домашни любимци се придвижват към Съюза само ако ветеринарният сертификат по параграф 1 е попълнен от официалния ветеринарен лекар или от упълномощен ветеринарен лекар от територията или третата държава на изпращане въз основа на писмена декларация на собственика или на упълномощеното лице, която представлява част от посочения ветеринарен сертификат, и въз основа на:
               
                           а)
                        
                        
                           доказателства, представени от собственика или от упълномощеното лице, че за птици домашни любимци, които подлежат на карантина в съответствие с член 6 от настоящия регламент, са взети мерки за поставянето им под карантина в обект за карантина, одобрен в съответствие с член 14 от Регламент за изпълнение (ЕС) 2019/2035; или
                        
                     
                           б)
                        
                        
                           за птици домашни любимци, за които е предоставена дерогация по член 32, параграф 1 от Регламент (ЕС) № 576/2013 — разрешението, предоставено от държавата членка по местоназначение.
                        
                     
         
         
            Член 8
            Влизане в сила и прилагане
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 1 януари 2022 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 14 юли 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 178, 28.6.2013 г., стр. 1.
         
            (2)  Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (ОВ L 84, 31.3.2016 г., стр. 1).
         
            (3)  Решение 2005/759/ЕО на Комисията от 27 октомври 2005 г. относно някои защитни мерки във връзка с високопатогенна инфлуенца по птиците в някои трети държави и движението от трети държави на птици, придружаващи своите собственици (ОВ L 285, 28.10.2005 г., стр. 52).
         
            (4)  Решение 2007/25/ЕО на Комисията от 22 декември 2006 г. по отношение на някои защитни мерки във връзка с високопатогенната инфлуенца по птиците и въвеждане в Общността на птици домашни любимци, които придружават техните собственици (ОВ L 8, 13.1.2007 г., стр. 29).
         
            (5)  Решение за изпълнение (ЕС) 2020/2107 на Комисията от 14 декември 2020 г. за изменение на Решение 2007/25/ЕО по отношение на срока на неговото прилагане (ОВ L 425, 16.12.2020 г., стр. 103).
         
            (6)  Делегиран регламент (ЕС) 2020/692 на Комисията от 30 януари 2020 г. за допълнение на Регламент (ЕС) 2016/429 на Европейския парламент и на Съвета по отношение на правилата за въвеждането в Съюза на пратки с някои животни, зародишни продукти и продукти от животински произход и за движението им и боравенето с тях след въвеждане (ОВ L 174, 3.6.2020 г., стр. 379).
         
            (7)  Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (ОВ L 95, 7.4.2017 г., стр. 1).
         
            (8)  EFSA Journal (Бюлетин на ЕОБХ), 2017; 15(10):4991.
         
            (9)  Регламент за изпълнение (ЕС) 2021/404 на Комисията от 24 март 2021 г. за установяване на списъци на трети държави, територии или зони от тях, от които е разрешено въвеждането в Съюза на животни, зародишни продукти и продукти от животински произход, в съответствие с Регламент (ЕС) 2016/429 на Европейския парламент и на Съвета (ОВ L 114, 31.3.2021 г., стр. 1).
         
            (10)  Делегиран регламент (ЕС) 2019/2035 на Комисията от 28 юни 2019 г. за допълнение на Регламент (ЕС) 2016/429 на Европейския парламент и на Съвета по отношение на правилата за животновъдните обекти, в които се отглеждат сухоземни животни, и за люпилните и за проследимостта на определени отглеждани сухоземни животни и яйца за люпене (ОВ L 314, 5.12.2019 г., стр. 115).
         
            (11)  Регламент за изпълнение (ЕС) 2021/1938 на Комисията от 10 ноември 2021 г. г. за установяване на образец на идентификационен документ за движение с нетърговска цел на птици домашни любимци към държава членка от територия или трета държава и за отмяна на Решение 2007/25/ЕО (ОВ L 396, 10.11.2021 г., стр. 47).